CELEX: 32012D0369
Language: sl
Date: 2012-06-22 00:00:00
Title: 2012/369/EU: Sklep Sveta z dne 22. junija 2012 o razveljavitvi Sklepa 2010/285/EU o obstoju čezmernega primanjkljaja v Nemčiji

11.7.2012   
            
            
               SL
            
            
               Uradni list Evropske unije
            
            
               L 179/17
            
         SKLEP SVETA
   z dne 22. junija 2012
   o razveljavitvi Sklepa 2010/285/EU o obstoju čezmernega primanjkljaja v Nemčiji
   (2012/369/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 126(12) Pogodbe,
   ob upoštevanju priporočila Evropske komisije,
   ob upoštevanju naslednjega:
   
               (1)
            
            
               Svet je 2. decembra 2009 s Sklepom 2010/285/EU (1) na predlog Komisije v skladu s členom 126(6) Pogodbe sprejel odločitev, da ima Nemčija čezmerni primanjkljaj. Svet je opozoril, da je predvideni javnofinančni primanjkljaj za leto 2009 znašal 3,7 % BDP, kar je nad referenčno vrednostjo 3 % BDP iz Pogodbe, medtem ko se je predvidevalo, da bo bruto javni dolg v letu 2009 dosegel 74,2 % BDP, kar je nad referenčno vrednostjo 60 % BDP iz Pogodbe (2).
            
         
               (2)
            
            
               Svet je 2. decembra 2009 v skladu s členom 126(7) Pogodbe in členom 3(4) Uredbe Sveta (ES) št. 1467/97 z dne 7. julija 1997 o pospešitvi in razjasnitvi izvajanja postopka v zvezi s čezmernim primanjkljajem (3) na podlagi priporočila Komisije na Nemčijo naslovil priporočilo z namenom, da odpravi čezmerni primanjkljaj najpozneje do konca leta 2013. Priporočilo je bilo objavljeno.
            
         
               (3)
            
            
               Člen 4 Protokola o postopku v zvezi s čezmernim primanjkljajem, ki je priloga k Pogodbama, zahteva, da Komisija zagotovi podatke za izvedbo postopka. V skladu s členom 3 Uredbe Sveta (ES) št. 479/2009 z dne 25. maja 2009 o uporabi Protokola o postopku v zvezi s čezmernim primanjkljajem, ki je priloga k Pogodbi o ustanovitvi Evropske skupnosti (4), države članice v okviru uporabe tega protokola dvakrat letno sporočijo podatke o javnofinančnih primanjkljajih in dolgu ter drugih s tem povezanih spremenljivkah, in sicer pred 1. aprilom in 1. oktobrom.
            
         
               (4)
            
            
               Svet bi se moral o razveljavitvi sklepa o obstoju čezmernega primanjkljaja odločati na podlagi sporočenih podatkov. Poleg tega bi bilo treba sklep o obstoju čezmernega primanjkljaja razveljaviti le, če napovedi Komisije kažejo, da primanjkljaj v obdobju, ki ga napovedi zajemajo, ne bo presegal 3 % BDP (5).
            
         
               (5)
            
            
               Na podlagi podatkov, ki jih je zagotovila Komisija (Eurostat) v skladu s členom 14 Uredbe (ES) št. 479/2009 po uradnem obvestilu, ki ga je Nemčija poslala pred 1. aprilom 2012, in na podlagi napovedi služb Komisije iz pomladi 2012 so utemeljene naslednje ugotovitve:
               
                           —
                        
                        
                           Javnofinančni primanjkljaj v Nemčiji je znašal 3,2 % BDP leta 2009 in 4,3 % BDP leta 2010, leta 2011 pa se je znižal na 1 % BDP, kar je pod referenčno vrednostjo 3 %, in sicer dve leti pred rokom, ki ga je določil Svet. K temu izboljšanju so pripomogli ugodni ciklični dejavniki, stabilen trg dela, postopno odpravljanje spodbujevalnih ukrepov, prizadevanja za fiskalno konsolidacijo in postopno prenehanje enkratnega učinka ukrepov za stabilizacijo finančnega sektorja na primanjkljaj v predhodnem letu.
                        
                     
                           —
                        
                        
                           Nemški program stabilnosti iz leta 2012 predvideva, da bo primanjkljaj leta 2012 ostal na ravni 1 % BDP, v letu 2013 pa naj bi se znižal na 0,5 % BDP, kar je dokaj skladno z napovedjo služb Komisije, da bo primanjkljaj leta 2012 znašal 0,9 % BDP, leta 2013 pa 0,7 % BDP. Tako naj bi primanjkljaj ostal precej pod referenčno vrednostjo 3 % BDP. Poleg tega naj bi v skladu z napovedjo služb Komisije ciklično prilagojeni proračunski primanjkljaj brez enkratnih in drugih začasnih ukrepov leta 2012 znašal 0,4 % BDP, leta 2013 pa 0,3 % BDP. Stopnja rasti javnofinančnih odhodkov brez diskrecijskih prihodkovnih ukrepov naj bi leta 2012 presegla merilo za odhodke iz člena 5(1) Uredbe Sveta (ES) št. 1466/97 z dne 7. julija 1997 o okrepitvi nadzora nad proračunskim stanjem ter o nadzoru in usklajevanju gospodarskih politik (6), leta 2013 pa naj bi bila z njim skladna.
                        
                     
                           —
                        
                        
                           Delež dolga v razmerju do BDP se je leta 2010 povečal za 8,6 odstotne točke na 83,0 %, zlasti zaradi prenosa oslabljenih sredstev na „slabe banke“ v okviru stabilizacije finančnega sektorja. Po tem, ko se je bruto dolg leta 2011 znižal na 81,2 % BDP, naj bi se v skladu s programom stabilnosti leta 2012 spet povečal na 82,0 % BDP zaradi ukrepov za stabilizacijo euroobmočja, leta 2013 pa naj bi se ponovno skrčil na 80 % BDP in se nato še naprej zmanjševal. To se na splošno ujema z napovedjo služb Komisije glede deleža dolga v razmerju do BDP, ki naj bi leta 2012 znašal 82,2 %, leta 2013 pa 80,7 %, pri čemer se ne upoštevajo potencialni dobički likvidacije „slabih bank“.
                        
                     
         
               (6)
            
            
               V skladu s členom 126(12) Pogodbe se sklep Sveta o obstoju čezmernega primanjkljaja razveljavi, če se čezmerni primanjkljaj v zadevni državi članici po njegovem mnenju odpravi.
            
         
               (7)
            
            
               Svet poudarja, da Nemčija z letom, ki sledi letu, ko je odpravila svoj čezmerni primanjkljaj, začenja prehodno obdobje treh let (2012–2014), v katerem se zahteva v skladu s členom 2(1a) Uredbe (ES) št. 1467/97 glede dolga šteje za izpolnjeno, če država dovolj napreduje pri doseganju skladnosti z merilom glede zmanjšanja dolga. Fiskalna prilagoditev, ki jo Nemčija načrtuje v svojem programu stabilnosti, je skladna z zadostnim napredkom pri doseganju skladnosti z merilom glede zmanjšanja dolga na koncu prehoda.
            
         
               (8)
            
            
               Po mnenju Sveta je bil čezmerni primanjkljaj v Nemčiji odpravljen, zato bi bilo treba Sklep 2010/285/EU razveljaviti –
            
         SPREJEL NASLEDNJI SKLEP:
   Člen 1
   Iz celovite ocene sledi, da je čezmerni primanjkljaj v Nemčiji odpravljen.
   Člen 2
   Sklep 2010/285/EU se razveljavi.
   Člen 3
   Ta sklep je naslovljen na Zvezno republiko Nemčijo.
   
      V Luxembourgu, 22. junija 2012
      
         
            Za Svet
         
         
            Predsednik
         
         V. SHIARLY
      
   
   
      (1)  UL L 125, 21.5.2010, str. 38.
   
      (2)  Javnofinančni primanjkljaj in dolg za leto 2009 sta bila pozneje popravljena na 3,2 % BDP oziroma 74,4 % BDP.
   
      (3)  UL L 209, 2.8.1997, str. 6.
   
      (4)  UL L 145, 10.6.2009, str. 1.
   
      (5)  V skladu z dokumentom „Posebnosti izvajanja Pakta stabilnosti in rasti ter smernice za obliko in vsebino programov stabilnosti in konvergence“, ki jih je 24. januarja 2012 potrdil Svet Ecofin. Glej: http://ec.europa.eu/economy_finance/economic_governance/sgp/pdf/coc/code_of_conduct_en.pdf.
   
      (6)  UL L 209, 2.8.1997, str. 1.